
Finále pri fontáne prinesie filharmóniu, 
nezávislú domácu hudbu 
aj divadelného Jara Filipa
(tlačová správa)

24. augusta 2026, Bratislava – Pomyselná kultúrna bodka za letom sa opäť odohrá pri fontáne na Námestí slobody. Záver 51. ročníka multižánrového mestského festivalu Bratislavské kultúrne leto bude trvať tri dni a prinesie nielen obľúbený koncert Slovenskej filharmónie pod holým nebom (30.8.), ale aj koncerty a DJ sety novej slovenskej hudby (28.8.) či divadelné stvárnenie osobnosti Jara Filipa (29.8.). 
Na Námestí slobody už v týchto dňoch začína stavba pódia, ktoré bude hostiť veľkolepé finále Bratislavského kultúrneho leta. Program bude rozmanitý. V piatok 28. augusta dostane priestor nezávislá domáca hudobná scéna. Od 17:00 do 22:00 môžu návštevníci a návštevníčky zažiť indie-popový koncert Daniela Brliťa či kapelu pohybujúcu sa na pomedzí elektroniky, trip-hopu a post-punku Duplex Komplex. Svoje živé sety zahrajú aj výrazné mená našej elektronickej scény - vystúpia Blame Your Genes, Jimmy Pé a FVLCRVM. Piatkový večer bude sprevádzať vizuálna šou Terézie Hlavačkovej. 
Divadelno-hudobná spomienka na Jara Filipa
Divadlo Jána Palárika v Trnave odohrá v sobotu 29. augusta o 20:00 na Námestí slobody predstavenie Filip. Autorská inscenácia vzdáva poctu jednej z najvýznamnejších osobností slovenskej hudby, divadla a humoru, ktorého tvorba zásadne ovplyvnila kultúrny život Slovenska. Zároveň je neoddeliteľne spätá aj s Bratislavou, kde hudobník študoval, tvoril a kde vznikali jeho kľúčové umelecké spolupráce. 
Na javisku sa objaví hneď niekoľko Filipov a zároveň ani jeden: herci a herečky sa ho nesnažia napodobniť, ale prostredníctvom hudby a príbehov zachytávajú jeho osobitý spôsob uvažovania a tvorby. Režisér Ján Luterán spolu s tvorivým tímom vytvoril predstavenie v duchu samotného Jara Filipa – s humorom, spontánnosťou a recesiou. 
Slovenská filharmónia pod holým nebom
Finále Bratislavského kultúrneho leta vyvrcholí aj tento rok divácky nesmierne obľúbeným open air koncertom Slovenskej filharmónie. Program je zostavený ako hudobná ochutnávka toho, čo si poslucháči a poslucháčky budú môcť vypočuť v nadchádzajúcich mesiacoch v Koncertnej sieni Slovenskej filharmónie. V nedeľu o 17:00 zaznejú na Námestí slobody pod taktovkou dirigenta Petra Valentoviča viaceré operné predohry či symfonická suita Šeherezáda Nikolaja Rimského Korsakova. Publikum sa môže tešiť aj na najväčšie hity filmovej hudby - zaznie lyrická téma z Forresta Gumpa, magické motívy z Harryho Pottera, ale aj ikonické fanfáry z Hviezdnych vojen. 
Kultúrna bodka za pestrým letom
Počas dvoch letných mesiacov mohli obyvatelia, obyvateľky, návštevníci a návštevníčky hlavného mesta zažiť takmer 300 podujatí v rôznych častiach mesta – boli to koncerty vážnej aj súčasnej hudby, premietania pod holým nebom, výstavy, komentované vychádzky, divadelné predstavenia, workshopy, prednášky, susedské stretnutia a mnoho iných. Program Bratislavského kultúrneho leta bol opäť žánrovo pestrý a určený všetkým vekovým kategóriám. „Návštevnosť na mestských podujatiach je stabilne veľmi vysoká, čo si nesmierne vážime. Máme za sebou úspešný 16. ročník Letnej bratislavskej univerzity seniorov, naplnenú kapacitu pravidelne hlásia podujatia na nádvorí Domu hudby, rovnako tak bola plná pool party na Rosničke či divácky obľúbené večery na hradbách. Máme radosť, že desiatky detí s rodičmi počas celého leta chodili každú nedeľu do Sadu Janka Kráľa na rodinné divadelné predstavenia. Cez Program podpory BKIS sme pomohli zrealizovať viac ako 30 podujatí. Máme za sebou naozaj vydarený ročník Bratislavského kultúrneho leta,“ bilancuje Katarína Hulíková, riaditeľka Bratislavského kultúrneho a informačného strediska (BKIS), ktoré je hlavným organizátorom festivalu. 
„Bratislavské kultúrne leto je moja srdcovka. Mám rád jeho atmosféru, program a príjemné stretnutia komunít v našom milovanom meste. Som presvedčený, že z množstva predstavení, koncertov, prehliadok, či výstav, ktoré pripravilo naše skvelé Bratislavské kultúrne a informačné stredisko, si každý vybral aspoň jedno, ktoré mu nadlho zostane v srdci. Pre mňa takým každoročne býva aj záverečný koncert Slovenskej filharmónie. Okrem poďakovania za nádherný program počas celého leta, chcem vysloviť aj jasnú podporu všetkým umelkyniam a umelcom, kultúrnym pracovníkom, organizátorom – všetkým, ktorí napriek aktuálnej zložitej situácii v kultúre naďalej prinášajú krásu, kritický pohľad, ale aj radosť do našich životov. Ďakujem vám za to, čo pre nás a naše mesto robíte!,“ uzavrel primátor hlavného mesta, Matúš Vallo.
Do programu Bratislavského kultúrneho leta sa zapojilo 8 mestských častí, 8 mestských organizácií a desiatky kultúrnych organizátoriek a organizátorov. Partneri podujatia: Bratislava Tourist Board, Ministerstvo cestovného ruchu a športu Slovenskej republiky.




PROGRAM
Piatok 28. augusta od 17:00 do 22:00 – Nezávislá domáca hudobná scéna
Koncerty slovenských kapiel a DJ-ov.

17:00 – 17:50 - Daniel Brliť (LIVE koncert) 
18:00 – 18:50 - Duplex Komplex (LIVE koncert) 
19:00 – 19:50 – Blame Your Genes (LIVE set) 
20:00 – 20:50 – Jimmy Pé (DJ set) 
21:00 – 22:00 – FVLCRVM (DJ set)

Sobota 29. augusta o 20:00 – divadelné predstavenie Filip
Autorská inscenácia Divadla Jána Palárika v Trnave plná živej hudby a humoru, ktorá vzdáva poctu Jarovi Filipovi.

Nedeľa 30. augusta o 17:00 – Slovenská filharmónia
Slávnostný open-air koncert pod taktovkou Petra Valentoviča so symfonickými, opernými aj známymi filmovými melódiami.

Vstup na všetky tri podujatia veľkolepého finále pri fontáne je voľný.



Barbora Lehocká, PR špecialistka
+421 908 118 037,  b.lehocka@bkis.sk
Oddelenie komunikácie a marketingu BKIS



Bratislavské kultúrne a informačné stredisko (BKIS) je mestská príspevková organizácia, ktorá realizuje a dramaturgicky zastrešuje významné celomestské kultúrne a spoločenské podujatia (Bratislavské fašiangy, Bratislavské mestské dni, Bratislavské kultúrne leto, Rímske hry, Festival mladého vína, Bratislavské Vianoce a i.). Vytvára podmienky pre organizovanie kultúrnych podujatí prostredníctvom Programu podpory BKIS. Zastrešuje najstarší Kurz sprievodcu cestovného ruchu na Slovensku špecializovaný na Bratislavu. Organizuje cyklus tematických komentovaných vychádzok Rande s mestom. Spravuje koncertnú sieň Klarisky, Dom hudby, kultúrnu scénu v Sade Janka Kráľa a priestory v meštianskom dome na Bielej 6.

